Trátase d'un atles dialectal clásicu. Nél la unidá de consulta ye la pregunta-respuesta del cuestionariu. El programa CartoDial (Cartografía Dialectal), creáu y rexistráu n'andecha cola Escuela Universitaria d'Informática de Xixón, permite facer consultes tomando como puntu de partida los puntos d'encuesta o bien les respuestes a les diferentes preguntes. Los resultaos de les consultes puen visualizase en testu o cartográficamente. Asina, CartoDial ye a xenerar unos 2.000 mapes distintos, correspondientes a les distintes preguntes qu'apaecen a lo llargo de los 532 fenómenos del cuestionariu. Les respuestes apaecen na ortografía usual, anque nes respuestes del bloque fonético-fonolóxicu trescríbese n'Alfabetu Fonéticu Internacional el segmentu oxetu d'estudiu (por exemplu, t['ε]rra).